La Constitució espanyola disposa al seu article 149.1.20 que l'Estat té competència exclusiva en matèria de marina mercant i abanderament de vaixells; il·luminació de costes i senyals marítims i ports d'interès general.
L'article 149.1.6 i 8 també estableix la competència exclusiva de l'Estat en matèria de legislació mercantil i legislació civil, respectivament.
D'altra banda, l'Estatut d'Autonomia de Catalunya, aprovat per la Llei orgànica 4/1979, de 18 de desembre, disposa al seu article 9.15 que la Generalitat de Catalunya té competència exclusiva en matèria de transports marítims, sens perjudici del que disposa l'article 149.1.20 i 21 de la Constitució.
El Reial decret 1666/1980, de 31 de juliol, estableix les normes que regulen la forma i les condicions a què s'han d'ajustar els traspassos de funcions i serveis de l'Estat a la Generalitat de Catalunya.
D'acord amb el que disposa el Reial decret esmentat, que també regula el funcionament de la Comissió Mixta de Transferències prevista a la disposició transitòria sisena de l'Estatut d'Autonomia de Catalunya, aquesta Comissió va adoptar, a la reunió del dia 13 de setembre de 2004, l'oportú Acord que ha d'ésser aprovat pel govern mitjançant un reial decret.
Per tant, i d'acord amb allò que disposa la disposició transitòria sisena de l'Estatut d'Autonomia de Catalunya, a proposta del ministre d'Administracions Públiques i prèvia deliberació del Consell de Ministres a la seva reunió del dia 24 de setembre de 2004,
S'aprova l'Acord de la Comissió Mixta prevista a la disposició transitòria sisena de l'Estatut d'Autonomia de Catalunya pel qual es concreten els mitjans econòmics de l'Administració de l'Estat que han d'ésser objecte de traspàs a la Generalitat de Catalunya per a l'exercici de les funcions en matèria de transport marítim, adoptat pel Ple d'aquesta Comissió, a la seva reunió del dia 13 de setembre de 2004 i que es transcriu com a annex d'aquest Reial decret.
Per tant, queden traspassats a la Generalitat de Catalunya els crèdits pressupostaris que es relacionen a l'esmentat Acord de la Comissió Mixta, en els termes que s'hi especifiquen.
El traspàs a que fa referència aquest Reial decret serà efectiu a partir de la data que assenyala l'acord de la Comissió Mixta, sens perjudici que el Ministeri de Foment produeixi, fins a l'entrada en vigor d'aquest Reial decret, els actes administratius necessaris per al manteniment dels serveis en el mateix règim i nivell de funcionament que tinguessin en el moment de l'adopció de l'Acord.
Els crèdits pressupostaris que es determinin d'acord amb la relació número 1 de l'annex, es donaran de baixa en els conceptes d'origen i seran transferits pel Ministeri d'Economia i Hisenda als conceptes habilitats a la secció 32 els pressupostos generals de l'Estat destinats a finançar el cost dels serveis assumits per les comunitats autònomes, un cop es remetin al Departament esmentat, els respectius certificats de retenció de crèdit, per tal de donar compliment al que disposa la normativa vigent sobre pressupostos generals de l'Estat.
El present Reial decret es publicarà simultàniament al Butlletí Oficial de l'Estat i al Diari Oficial de la Generalitat de Catalunya i serà vigent a partir de la seva publicació.
Que en el Ple de la Comissió Mixta de Transferències del dia 13 de setembre de 2004, es va adoptar un acord sobre traspàs a la Generalitat de Catalunya dels mitjans econòmics de l'Administració de l'Estat per a l'exercici de les funcions en matèria de transport marítim, en els termes que s'expressen a continuació:
A) Referència a les normes constitucionals, estatutàries i legals en què s'empara el traspàs.
L'article 149.1.20 de la Constitució estableix que l'Estat té competència exclusiva en matèria de marina mercant i abanderament de vaixells; il·luminació de costes i senyals marítims i ports d'interès general.
D'altra banda l'article 149.1.6 i 8 estableix la competència exclusiva de l'Estat en matèria de legislació mercantil i legislació civil respectivament.
També l'Estatut d'Autonomia de Catalunya, aprovat per la Llei orgànica 4/1979, de 18 de desembre, disposa al seu article 9.15 que la Generalitat de Catalunya té competència exclusiva en matèria de transports marítims, sens perjudici del que disposa l'article 149.1.20 i 21 de la Constitució.
Finalment, la disposició transitòria sisena de l'Estatut d'Autonomia de Catalunya i el Reial decret 1666/1980, de 31 de juliol, regulen el funcionament de la Comissió Mixta de Transferències i també la forma i les condicions a què s'han d'ajustar els traspassos de funcions i serveis de l'Estat a la Generalitat de Catalunya.
Sobre la base d'aquestes previsions normatives, cal realitzar el traspàs dels mitjans econòmics de l'Administració de l'Estat a la Generalitat de Catalunya adscrits a les funcions en matèria de transport marítim.
B) Mitjans econòmics de l'Administració de l'Estat que es traspassen.
Es traspassen a la Generalitat de Catalunya els mitjans econòmics per a l'exercici de les funcions relatives a l'activitat de transport marítim que, de conformitat amb l'ordenament jurídic aplicable, siguin de la competència de la Generalitat de Catalunya.
C) Funcions i serveis que es reserva l'Administració de l'Estat.
D'acord amb l'article 149.1.20 de la Constitució queden reservades a l'Estat, en els termes de la legislació vigent, les funcions relatives a marina mercant, abanderament de vaixells, il·luminació de costes i senyals marítims i ports d'interès general.
L'Administració de l'Estat i la Generalitat de Catalunya es facilitaran la informació relativa al registre de les línies de transport i d'altres dades estadístiques així com qualsevol informació que pugui interessar a ambdues administracions.
E) Valoració de les càrregues financeres dels serveis traspassats.
La valoració provisional a l'any base 1999, que correspon al cost efectiu anual dels mitjans que es traspassen a la Generalitat de Catalunya s'eleva a 631,35 euros.
Aquesta valoració serà objecte de revisió en els termes establerts a l'article 16.1 de la Llei 21/2001, de 27 de desembre, per la qual es regulen les mesures fiscals i administratives del nou sistema de finançament de les comunitats autònomes de règim comú i ciutats amb Estatut d'Autonomia.
El finançament, en euros de 2004, que correspon al cost efectiu anual es detalla a la relació núm. 1.
Transitòriament, fins que no es produeixi la revisió del Fons de suficiència com a conseqüència de la incorporació del cost efectiu d'aquest traspàs, aquest cost es finançarà mitjançant la consolidació a la secció 32 dels pressupostos generals de l'Estat dels crèdits relatius als diferents components d'aquest cost, pels imports que es determinin, susceptibles d'actualització pels mecanismes generals previstos a cada Llei de pressupostos.
F) Documentació i expedients dels serveis que es traspassen.
El lliurament de la documentació i dels expedients dels serveis traspassats es realitzarà en el termini d'un mes des de la publicació del Reial decret pel qual s'aprova aquest Acord.
G) Data d'efectivitat del traspàs.
El traspàs de mitjans econòmics objecte d'aquest Acord tindrà efectivitat a partir del dia 1 d'octubre de 2004.
I perquè consti, expedim aquesta certificació, a Madrid el dia 13 de setembre de 2004.
Cost efectiu del traspàs a la Generalitat de Catalunya de les funcions i els serveis en matèria de transport marítim (euros 2004)